Svensk politi slog fredag til mod to adresser i Falkenberg i Syd-Sverige, hvor de i alt beslaglagde over et halvt ton sprængstof. Tre mand sigtet i sagen

Hallands Politi gennemførte fredag en ransagning på en gård i Falkenberg i det sydlige Sverige, efter de havde stoppet en bil på baggrund af mistanke om narkotika, skriver svenske Aftonbladet.

Men til politiets overraskelse lykkedes det ikke at finde noget narkotika. Til gengæld fandt de hele 50 kilo sprængstof gemt i en lade. Kort efter kom en bil kørende ind på området, hvor der blev fundet yderligere 150 kilo dynamit.

En 30-årig, der bor på gården, blev anholdt og sigtet for groft brud på loven om brandfarlige og eksplosive varer. Manden der kom kørende ind på gårdspladsen blev ligeledes anholdt.

Senere slog politiet til på en anden adresse i Falkenberg, hvor de fandt 350 kilo sprængstof og anholdt en 41-årig mand.

Fandt nazistisk propaganda

Ifølge svenske Expressen, er den 30-årige i forvejen kendt af politiet som en mand, der kommer i meget højreekstreme kredse. Under ransagningen fandt politiet flere former for nazistisk propaganda. På grund af dette samarbejder politiet nu med den svenske efterretningstjeneste SAPO.

- Vi har i vores efterforskning fundet flere tegn på, at han har nazistiske tilbøjeligheder, siger pressetalsmand ved politiet i Halland, Tommy Nymann.

Ifølge mændenes advokat er de to mistænkte venner, og den 30-årige har indrømmet at have købt 50 kilo sprængstof af den 41-årige.

Den 30-årige er tidligere dømt for flere forbrydelser af racistisk karakter. Sidste år blev han ifølge Expressen dømt for at true en nabo med indvandrerbaggrund og for at have kløvet en økse ind i sin nabos dør

Medie: Byrådspolitiker involveret

Ifølge det svenske medie Expressen er et byrådsmedlem fra det højreorienterede part, Sverigedemokraterna, også involveret i sagen. Han var angiveligt manden, der kørte ind på gården, mens den 30-åriges ejendom blev ransaget.

– Denne person er mistænkt for de samme brud som de øvrige, altså brud på loven om brandfarlige og eksplosive varer, siger Tommy Nyman far politiet i Halland.

Tirsdag blev de tre anholdte fremstillet i grundlovsforhør i retten i Varberg, hvor den 41-årige mand forklarede, at han havde sprængstoffet i arbejdsøjemed.

De tre mistænkte mænd er blevet løsladt efter tirsdagens afhøringer, men sigtelserne opretholdes.